[{"text_idx": "#000001", "text": "Dylai pobl sydd ddim eisiau neu ddim yn gallu mynd ar-lein ddim colli allan, medd AC"}, {"text_idx": "#000002", "text": "Dylai pobl sydd ddim yn gallu, neu ddim yn teimlo\u2019n gyfforddus hefo mynd ar y we ddim colli allan ar gyngor a gwasnaethau hanfodol, medd Rhun ap Iorwerth AC."}, {"text_idx": "#000003", "text": "Defnyddiodd Rhun ddadl aelod unigol yn y Senedd yr wythnos hon i dynnu sylw at y ffaith fod mwy a mwy o wasanaethau ar gael ar-lein yn unig a bod hynny yn gallu arwain at eithrio digidol, a phobl yn colli allan ar fargeinion pan mae\u2019n dod i siopa neu ddewis cyflenwyr trydan, nwy ayb."}, {"text_idx": "#000005", "text": "\u201cNid ymwrthod a thechnoleg newydd ydw i. Dwi\u2019n gyfforddus iawn fy hun yn defnyddio gwasanethau ar lein. A fel cymaint o bobl mae technoleg o\u2019r math yma wedi gwneud fy mywyd i\u2019n haws mewn llawer ffordd."}, {"text_idx": "#000006", "text": "\u201cOnd fel mae mwy a mwy o wasanaethau yn mynd ar lein \u2013 yn wasnaethau bancio, post, adnewyddu tocyn bws, llysoedd hyd yn oed, mae mwy o bobl mewn peryg o golli allan. A dwi\u2019n gweld o waith achos yn fy swyddfa i bod hyn yn gallu bod yn boen meddwl go iawn i rai, yn enwedig pobl hy\u0302n.\u201d"}, {"text_idx": "#000009", "text": "\u201cFe wnaeth fy swyddfa i felly gynnig y byddem ni yn helpu pobl i wneud eu ceisiadau tocyn bws ar-lein ac ers mis Medi, mae fy swyddfa wedi delio efo dros 300 o geisiadau am gerdyn bws Newydd ar wefan Trafnidiaeth Cymru. 300 o bobl oedd unai ddim yn teimlo\u2019n gyfforddus yn gwneud y cais eu hunain, neu hefo dim mynediad at ryngrwyd heblaw trwy ein swyddfa ni.\u201d"}, {"text_idx": "#000010", "text": "Cyfeiriodd hefyd at wasanaethau bancio ac am yr enghreifftiau niferus ar draws Cymru o ganghennau banc yn cau, gan orfodi pobl i wneud eu bancio ar-lein:"}, {"text_idx": "#000011", "text": "\u201cMi glywch chi fanc yn dweud weithiau \u2018peidiwch poeni, mi geith pobl ddefnyddio\u2019r gangen yn y dref nesaf\u2019 ond yn cau honno\u2019n ddiweddarach hefyd. Ar ben hynny, mi oedd gynnoch chi\u2019r sefyllfa lle gwnaeth Barclays benderfynu na ddyla\u2019u cwsmeriiad nhw allu tynnu\u2019u harian allan yn Swyddfa\u2019r Post chwaith \u2013 er o\u2019n i\u2019n falch ein bod ni wedi llwyddo i roi pwysau arnyn nhw i sgrapio\u2019r syniad hwnnw. Ond mae o YN dangos diffyg ymrwymiad y banciau mawr i feddwl am eu cwsmeriaid, yn enwedig rhai hy\u0302n, neu mewn ardaloedd gwledig."}, {"text_idx": "#000012", "text": "\u201cDyna pam dwi\u2019n galw ar i\u2019r Llywodraeth roi pwysau ar y sector breifat i sicrhau nad ydy cwsmeriaid yn cael eu hynysu ac yn dod dan anfantais os mai dim ond gwasnaethau ar-lein sy\u2019n cael ei gynnig.\u201d"}, {"text_idx": "#000015", "text": "\u201cRwy\u2019n credu mai egwyddor allweddol hyn i gyd yw y dylem ddylunio gwasanaethau cyhoeddus o amgylch anghenion y defnyddiwr terfynol, ac yn nodweddiadol bydd hyn yn golygu gwasanaeth sy\u2019n gweithio\u2019n ddigidol ond sydd hefyd yn diwallu anghenion defnyddwyr terfynol sydd wedi\u2019u gwahardd yn ddigidol, a dyna beth mae Llywodraeth Cymru eisiau gwneud.\u201d"}, {"text_idx": "#000017", "text": "\u201cMae technoleg yn rasio ymlaen. Daw llawer iawn o dda o newid a datblygu technoleg, yn amlwg, ond mae yna rai risgiau hefyd. Un o\u2019r risgiau hynny yw bod pobl, o bryd i\u2019w gilydd, yn cael eu gadael ar o\u0302l. Ni allwn adael i hynny ddigwydd. Hyderaf fod ein neges wedi\u2019i chlywed yma heddiw a byddwn yn cadw llygad barcud ar gamau cadarnach y Llywodraeth ar hyn mewn misoedd a blynyddoedd i ddod.\u201d"}, {"text_idx": "#000022", "text": "\u201cRwy\u2019n hynod siomedig fod Caergybi yn wynebu ergyd pellach\u201d \u2013 Rhun ap Iorwerth AS wedi\u2019r cyhoeddiad bod cangen Lloyds Bank Caergybi yn cau"}, {"text_idx": "#000023", "text": "Wrth ymateb i\u2019r cyhoeddiad bod \u2018Lloyds Bank\u2019..."}]